Title: พระราชบัญญัติตั้งจังหวัดมุกดาหาร พ.ศ. 2525

พระราชบัญญัติ
ตั้งจังหวัดมุกดาหาร
พ.ศ.
๒๕๒๕

ภูมิพลอดุลยเดช
ป.ร.
ให้ไว้
ณ วันที่ ๑๙ สิงหาคม พ.ศ. ๒๕๒๕
เป็นปีที่
๓๗ ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรตั้งจังหวัดมุกดาหาร

จึงทรงพระกรุณาโปรดเกล้าฯ
ให้ตราพระราชบัญญัติขึ้นไว้โดยคำแนะนำและยินยอมของรัฐสภา ดังต่อไปนี้

มาตรา ๑  พระราชบัญญัตินี้เรียกว่า พระราชบัญญัติตั้งจังหวัดมุกดาหาร พ.ศ. ๒๕๒๕

มาตรา ๒[๑] 
พระราชบัญญัตินี้ให้ใช้บังคับเมื่อพ้นกำหนดหนึ่งเดือนนับแต่วันประกาศในราชกิจจานุเบกษาเป็นต้นไป

มาตรา ๓  ให้แยกอำเภอมุกดาหาร อำเภอคำชะอี อำเภอดอนตาล อำเภอนิคมคำสร้อย กิ่งอำเภอดงหลวง และกิ่งอำเภอหว้านใหญ่ออกจากการปกครองของจังหวัดนครพนม
รวมตั้งขึ้นเป็นจังหวัดมุกดาหาร และมีเขตท้องที่ตามที่อำเภอและกิ่งอำเภอดังกล่าวมีอยู่ในวันที่พระราชบัญญัตินี้ใช้บังคับ

มาตรา ๔  ให้เปลี่ยนชื่ออำเภอมุกดาหารเป็นอำเภอเมืองมุกดาหาร

ให้กิ่งอำเภอดงหลวงและกิ่งอำเภอหว้านใหญ่อยู่ในเขตการปกครองของอำเภอเมืองมุกดาหาร

มาตรา ๕  ให้โอนบรรดากิจการ ทรัพย์สิน หนี้ และสิทธิของจังหวัดนครพนมในส่วนที่เกี่ยวกับอำเภอและกิ่งอำเภอตามมาตรา
๓ ไปเป็นของจังหวัดมุกดาหาร
มาตรา ๖  ให้โอนบรรดากิจการ ทรัพย์สิน หนี้ สิทธิ
งบประมาณ รายจ่ายประจำปี
และงบประมาณร่ายจ่ายเพิ่มเติมขององค์การบริหารส่วนจังหวัดนครพนมในส่วนที่เกี่ยวกับอำเภอและกิ่งอำเภอตามมาตรา
๓ ไปเป็นขององค์การบริหารส่วนจังหวัดมุกดาหาร

มาตรา ๗  ให้โอนข้าราชการและลูกจ้างของอำเภอและกิ่งอำเภอตามมาตรา
๓ ซึ่งสังกัดองค์การบริหารส่วนจังหวัดนครพนม
ไปสังกัดองค์การบริหารส่วนจังหวัดมุกดาหาร

มาตรา ๘  ให้บรรดาข้อบัญญัติจังหวัด ระเบียบ
ข้อบังคับ และคำสั่งของจังหวัดนครพนม ซึ่งใช้บังคับอยู่ในอำเภอและกิ่งอำเภอตามมาตรา
๓ คงมีผลใช้บังคับต่อไป โดยให้ถือเป็นข้อบัญญัติจังหวัด ระเบียบ ข้อบังคับ
และคำสั่งของจังหวัดมุกดาหารจนกว่าจะมีการแก้ไขเปลี่ยนแปลง

มาตรา ๙  การปฏิบัติงานเกี่ยวกับการภาษีอากร
การทะเบียน และการอื่น ๆ ซึ่งปฏิบัติอยู่ในอำเภอและกิ่งอำเภอตามมาตรา ๓ ให้ดำเนินไปเช่นเดิมไปพลางก่อนจนกว่าจะมีการสั่งเปลี่ยนแปลง
ส่วนรายได้ที่เก็บได้จากอำเภอและกิ่งอำเภอตามมาตรา ๓
ตั้งแต่วันที่พระราชบัญญัตินี้ใช้บังคับ ให้จัดส่งทางจังหวัดมุกดาหาร

มาตรา ๑๐  เพื่อประโยชน์ในการเลือกตั้งตามมาตรา
๑๐๔ ของรัฐธรรมนูญแห่งราชอาณาจักรไทย ให้ถือว่าสมาชิกสภาผู้แทนราษฎร
ซึ่งได้รับการเลือกตั้งจากเขตเลือกตั้งที่ ๑
จังหวัดนครพนมก่อนวันที่พระราชบัญญัตินี้ใช้บังคับ
ได้รับเลือกตั้งจากจังหวัดมุกดาหาร และให้ถือว่าสมาชิกสภาผู้แทนราษฎรซึ่งได้รับเลือกตั้งจากเขตเลือกตั้งที่
๒ จังหวัดนครพนม ก่อนวันที่พระราชบัญญัตินี้ใช้บังคับ
ได้รับเลือกตั้งจากจังหวัดนครพนม

มาตรา ๑๑  ให้สมาชิกสภาจังหวัดนครพนมในเขตเลือกตั้งของอำเภอและกิ่งอำเภอตามมาตรา
๓
ซึ่งดำรงตำแหน่งอยู่ในวันที่พระราชบัญญัตินี้ใช้บังคับเป็นสมาชิกสภาจังหวัดมุกดาหาร
และให้วาระการดำรงตำแหน่งสิ้นสุดลงตามระยะเวลาของสมาชิกภาพแห่งสภาจังหวัดนครพนม จะสิ้นสุดลงตามวาระ
ให้มีการเลือกตั้งสมาชิกสภาจังหวัดนครพนมและสมาชิกสภาจังหวัดมุกดาหาร
เพิ่มให้ครบตามจำนวนที่พึงมีตามกฎหมายว่าด้วยระเบียบบริหารราชการส่วนจังหวัด  ทั้งนี้
ภายในกำหนดเก้าสิบวันนับแต่วันที่พระราชบัญญัตินี้ใช้บังคับ และให้วาระการดำรงตำแหน่งสิ้นสุดลงตามระยะเวลาของสมาชิกภาพแห่งสภาจังหวัดนครพนมจะสิ้นสุดลงตามวาระ

มาตรา ๑๒  ให้รัฐมนตรีว่าการกระทรวงมหาดไทยรักษาการตามพระราชบัญญัตินี้

ผู้รับสนองพระบรมราชโองการ
พลเอก ป.  ติณสูลานนท์
นายกรัฐมนตรี

หมายเหตุ :- เหตุผลในการประกาศใช้พระราชบัญญัติฉบับนี้ คือ เนื่องจากจังหวัดนครพนมเป็นจังหวัดที่มีท้องที่ติดชายแดน
มีอาณาเขตกว้างขวาง และมีพลเมืองมาก  ดั้งนั้น เพื่อประโยชน์การปกครอง
การรักษาความมั่นคงและการอำนวยความสะดวกให้แก่ประชาชนในท้องที่ สมควรแยกอำเภอมุกดาหาร
อำเภอคำชะอี อำเภอดอนตาล อำเภอนิคมคำสร้อย กิ่งอำเภอดงหลวง
(เดิมอยู่ในเขตการปกครองของอำเภอนาแก จังหวัดนครพนม) และกิ่งอำเภอหว้านใหญ่
(เดิมอยู่ในเขตการปกครองของอำเภอมุกดาหาร จังหวัดนครพนม)
ออกจากการปกครองของจังหวัดนครพนม รวมตั้งเป็นจังหวัดมุกดาหาร  จึงจำเป็นต้องตราพระราชบัญญัตินี้

ปริยานุช/ผู้จัดทำ
๒๒
มีนาคม ๒๕๕๔

ณัฐวดี/ตรวจ
๒๒
มีนาคม ๒๕๕๔

วิภา/ปรับปรุง
๑๐
มีนาคม ๒๕๖๓

อรญา/ตรวจ
๑๓ มีนาคม ๒๕๖๓

[๑]
ราชกิจจานุเบกษา
เล่ม ๙๙/ตอนที่ ๑๒๑/ฉบับพิเศษ หน้า ๑๔ พ/๒๗ สิงหาคม ๒๕๒๕